Europos Parlamento ir Tarybos reglamentas (EB) Nr. 669/2004
2004 m. kovo 31 d.
iš dalies keičiantis Tarybos reglamentą (EB) Nr. 1734/94 dėl finansinio ir techninio bendradarbiavimo su Vakarų krantu ir Gazos ruožu
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 179 straipsnį,
atsižvelgdami į Komisijos pasiūlymą,
laikydamiesi Sutarties 251 straipsnyje [1] nustatytos tvarkos,
Kadangi:
(1) Turėtų būti dedamos visos pastangos, kad būtų užkirstas kelias tolesniam Palestinos ekonominės padėties blogėjimui, prisidedant prie Palestiniečių vadovybės valdymo gerinimo ir biudžeto pusiausvyros, ir sutvirtinti šią vadovybę, stiprinant institucijas.
(2) Dėl pastarojo laikotarpio įvykių Artimųjų Rytų taikos procese finansinė pagalba Vakarų krante ir Gazos ruože ir toliau bus reikalinga.
(3) Todėl Bendrija turėtų teikti pagalbą vadovaudamasi Tarybos reglamentu (EB) Nr. 1734/94 [2].
(4) Europos Parlamentas ir Taryba turėtų iš naujo apsvarstyti Reglamentą (EB) Nr. 1734/94 iki 2005 m. pabaigos, siekiant atsižvelgti į pokyčius šioje teritorijoje, ypač susijusius su taikos plano įgyvendinimu (veiksmais paremto plano, kurio tikslas - ilgalaikis dviejų valstybių susitarimas dėl Izraelio-Palestinos konflikto sprendimo, elementais).
(5) 1995 m. gruodžio 18 d. Tarybos reglamentas (EB, Euratomas) Nr. 2988/95 dėl Europos Bendrijų finansinių interesų apsaugos [3] nustato bendras teisines nuostatas visoms pačios Bendrijos išteklių ir išlaidų sritims. 1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų [4], yra taikomas visoms Bendrijos veiklos sritims, nepažeidžiant atskiroms politikos sritims skirtų Bendrijos taisyklių nuostatų.
(6) Todėl reikėtų atitinkamai iš dalies pakeisti Reglamentą (EB) Nr. 1734/94,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1734/94 iš dalies pakeičiamas taip:
1. 1 straipsnis yra pakeičiamas taip:
"1 straipsnis
1. Bendrija įgyvendina finansinį ir techninį bendradarbiavimą su Vakarų krantu ir Gazos ruožu, siekdama padėti jiems pasiekti subalansuotą ekonominę, politinę ir socialinę plėtrą. Jei įmanoma, įgyvendinimas grindžiamas daugiametėms programomis.
2. Komisija pateikia šį reglamentą išnagrinėjančią ataskaitą ne vėliau kaip iki 2005 m. gruodžio 31 d., atsižvelgdama į pastarojo laikotarpio įvykius šioje teritorijoje.";
2. 2 straipsnis iš dalies pakeičiamas taip:
a) po 3 pastraipos įterpiama ši pastraipa:
"3a. Pagalbos priemonių gavėjais gali būti ne tik valstybės ir regionai, bet ir vietos valdžios institucijos, regioninės organizacijos, viešosios įstaigos, vietos ar tradicinės bendruomenės, verslą remiančios organizacijos, privatūs ūkio subjektai, kooperatyvai, tarpusavio pagalbos bendrijos, asociacijos, fondai ir nevyriausybinės organizacijos.";
b) po 6 pastraipos pridedama ši pastraipa:
"7. Kvietimas dalyvauti konkurse ir sudaryti sutartis yra lygiomis sąlygomis atviras visiems fiziniams ir juridiniams asmenims valstybėse narėse ir Viduržemio jūros regiono partneriuose, kaip apibrėžta 1996 m. liepos 23 d. Tarybos Reglamento (EB) Nr. 1488/96 dėl finansinių ir techninių priemonių, remiančių (MEDA) ekonominių ir socialinių struktūrų reformą pagal Europos-Viduržemio jūros regiono valstybių partnerystę, 1 priede [5]."
3. 4 straipsnyje pridedama ši pastraipa:
"5. Finansavimo sprendimai ir bet kokie jų pasekoje atsirandantys finansavimo susitarimai bei sutartys numato, inter alia, Komisijos (įskaitant Europos kovos su sukčiavimu tarnybą (OLAF)) vykdomą priežiūrą ir finansinę kontrolę, tame tarpe ir patikrinimus bei inspektavimus vietoje pagal Tarybos reglamentą (Euratomas, EB) Nr. 2185/96 [6], bei Audito Rūmų atliekamą auditą, kuris, prireikus, atliekamas vietoje. Priemonių imamasi pagal 5 straipsnyje nustatytą procedūrą, kad būtų užtikrinta pakankama Europos Bendrijų finansinių interesų apsauga pagal Tarybos reglamentą (EB, Euratomas) Nr. 2988/95 [7]. Jei reikia, tyrimą atlieka OLAF, vadovaujantis Europos Parlamento ir Tarybos reglamentu (EB) Nr. 1073/1999 [8]."
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Strasbūre, 2004 m. kovo 31 d.